b"\n_START_ARTICLE_\nRicky Rubio\n_START_SECTION_\nTraject\xc3\xb2ria\n_START_PARAGRAPH_\nRicky va establir un r\xc3\xa8cord en el b\xc3\xa0squet ACB jugant un partit amb 14 anys, 11 mesos i 24 dies, sent el jugador m\xc3\xa9s jove a disputar un partit. Va debutar en un partit del DKV Joventut contra el CB Granada el 15 d'octubre de 2005. Rubio va jugar cinc minuts i cinc segons a Granada, encistellant dos punts, donant una assist\xc3\xa8ncia i aconseguint dues recuperacions. El seu equip es va imposar per 72-82. _NEWLINE_La seva progressi\xc3\xb3 professional ha estat molt r\xc3\xa0pida, car en la temporada 2003-2004, Ricky era encara jugador de l'equip infantil del planter verd-i-negre, passant aix\xc3\xad en poc m\xc3\xa9s d'un any a jugar amb els professionals._NEWLINE_T\xc3\xa9 un germ\xc3\xa0 dos anys m\xc3\xa9s gran, Marc Rubio, que tamb\xc3\xa9 \xc3\xa9s jugador del planter del DKV Joventut i de la selecci\xc3\xb3 espanyola._NEWLINE_El 4 de novembre de 2008, Ricard Rubio fou nominat al prestigi\xc3\xb3s premi 'NEXT' de l'ESPN, on es premia el millor esportista de futur. Entre els guanyadors d'aquest premi es troben Kobe Bryant o Vince Carter, ambd\xc3\xb3s jugadors de l'NBA._NEWLINE_El 26 de juny de 2009, va ser seleccionat en cinqu\xc3\xa8 lloc al Draft de l'NBA per Minnesota Timberwolves._NEWLINE_Tot i aix\xc3\xb2, aquell estiu es va produir una disjuntiva entre Rubio i el Club Joventut de Badalona sobre la cl\xc3\xa0usula de rescissi\xc3\xb3 del jugador. Ricky havia signat amb el club de Badalona una cl\xc3\xa0usula de rescissi\xc3\xb3 del contracte propera als 6 milions d'euros i, tot i ser seleccionat al Draft de l'NBA, Ricky continuava tenint contracte al club verd-i-negre, el qual es neg\xc3\xa0 a rescindir el contracte volunt\xc3\xa0riament ni a abaixar la cl\xc3\xa0usula. Aleshores Ricky va demandar judicialment al club que l'havia format com a jugador i aquest va haver d'abaixar simb\xc3\xb2licament la cl\xc3\xa0usula fins als 5 milions d'euros. Amb aquesta quantitat Ricky encara no podia donar el salt a l'NBA, ja que els Minnesota Timberwolves no estaven disposats a pagar aquesta suma de diners. La Secci\xc3\xb3 de b\xc3\xa0squet del Futbol Club Barcelona, per\xc3\xb2, estava disposada a pagar els 5 milions pel jove base catal\xc3\xa0, que va passar a formar part de l'hist\xc3\xb2ric rival del seu club de formaci\xc3\xb3, allargant el seu per\xc3\xadode a l'ACB per continuar creixent abans de fer el salt a l'NBA._NEWLINE_Aquell fet va crear un aut\xc3\xa8ntic rebombori medi\xc3\xa0tic entorn els dos clubs i el base, que encengueren encara m\xc3\xa9s la rivalitat entre els dos equips. En el seu primer torneig com a barcelonista, la Lliga Catalana d'aquell mateix any, Ricky ajud\xc3\xa0 al seu equip a endur-se la vict\xc3\xb2ria i, a m\xc3\xa9s, aconsegu\xc3\xad el trofeu de jugador m\xc3\xa9s valu\xc3\xb3s de la final, jugada justament contra el Club Joventut de Badalona, el seu exequip. Despr\xc3\xa9s de dues temporades com a blaugrana va fer el salt a l'NBA i va debutar amb els Timberwolves._NEWLINE_El juliol de 2014 va ser incl\xc3\xb2s pel seleccionador estatal Juan Antonio Orenga a la llista dels dotze jugadors que disputarien amb la selecci\xc3\xb3 espanyola de b\xc3\xa0squet el Campionat del m\xc3\xb3n de 2014._NEWLINE_El juliol de 2017 va ser traspassat als Utah Jazz a canvi d'una elecci\xc3\xb3 en el Draft de l'NBA de 2018, i a l'estiu de 2019 va ser traspassat als Phoenix Suns per 51 milions de d\xc3\xb2lars."